

**REPUBLIKA HRVATSKA**

**OPĆINA VIDOVEC**

**OBRAZLOŽENJE**

**UZ GODIŠNJI IZVJEŠTAJ O**

**IZVRŠENJU**

**PRORAČUNA OPĆINE VIDOVEC**

**ZA 2016. GODINU**

Članak 110. Zakona o proračunu («Narodne novine» broj 87/08, 136/12 i 15/15) propisuje da načelnik jedinice lokalne samouprave podnosi predstavničkom tijelu na donošenje godišnji izvještaj o izvršenju proračuna za prethodnu godinu, a prema članku 112. Zakona o proračunu općinski načelnik godišnji izvještaj o izvršenju proračuna dostavlja Ministarstvu financija i Državnom uredu za reviziju u roku od 15 dana nakon što ga donese njegovo predstavničko tijelo.

 **Godišnji izvještaj o izvršenju Proračuna sadrži:**

1. Opći dio proračuna koji čini Račun prihoda i rashoda i Račun financiranja na razini odjeljka ekonomske klasifikacije

2. Posebni dio proračuna po organizacijskoj i programskoj klasifikaciji te razini odjeljka ekonomske klasifikacije

3. Izvještaj o zaduživanju na domaćem i stranom tržištu novca i kapitala

4. Izvještaj o korištenju proračunske zalihe

5. Izvještaj o danim jamstvima i izdacima po danim jamstvima

6. Obrazloženje ostvarenja prihoda i primitaka, rashoda i izdataka

**1. Opći dio proračuna koji čini Račun prihoda i rashoda i Račun financiranja na razini odjeljka ekonomske klasifikacije**

Opći dio proračuna sadrži:

1. Sažetak A. Računa prihoda i rashoda i B. Računa financiranja
2. Računa prihoda i rashoda
3. Računa financiranja

**2. Posebni dio proračuna sadrži:**

- izvršenje po organizacijskoj klasifikaciji

- izvršenje po ekonomskoj klasifikaciji

- izvršenje po programskoj klasifikaciji

**3. Izvještaj o zaduživanju na domaćem i stranom tržištu novca i kapitala**

U 2016. godini Općina Vidovec nije primila robni kredit ili financijski.

U 2016. godini Općina Vidovec otplaćivala je kratkoročni kredit za projektno financiranje – financiranje nabave vozila Mazda BT-50 u ukupnom iznosu 16.666,70 kune te kamatu za kredit u ukupnom iznosu 284,52 kuna.

U 2016. godini Općina Vidovec otplaćivala je kratkoročni kredit za kupnju zemljišta za parking na groblju u ukupnom iznosu 63.257,70 kune te kamatu za kredit u ukupnom iznosu 1.205,70 kuna.

U 2016. godini Općina Vidovec je otplaćivala dugoročni kredit za izgradnju školsko

sportske dvorane u ukupnom iznosu 343.240,68 kuna te kamatu za kredit u ukupnom iznosu

od 7.167,58 kuna.

**4. Izvještaj o korištenju proračunske zalihe**

U 2016. godini Općina Vidovec je planirala proračunsku zalihu u iznosu od 10.000,00 kuna ali nije koristila proračunsku zalihu, što je ostvarenje 0,00 % u odnosu na plan za 2016. godinu.

**5. Izvještaj o danim jamstvima i izdacima po danim jamstvima**

U 2016. godini Općina Vidovec nije imala izdana aktivna jamstva.

**6. Obrazloženje ostvarenja prihoda i primitaka, rashoda i izdataka**

**1. PRIHODI POSLOVANJA (6)**

U 2016. godini, Općina Vidovec ostvarila je prihode poslovanja u iznosu od **7.281.840,42 kn**  što je 73,00 % u odnosu na planirano, a 111 % u odnosu na 2015. godinu.

Prihodi se odnose na:

* **prihodi od poreza (61) –** **5.201.917,59 kn,**

Prihodi od poreza ostvareni su u 97,98 % iznosa u odnosu na planirano.

* **pomoći iz inozemstva i od subjekata unutar države (63) – 1.088.118,30 kn,**

što je u odnosu na planirano ostvarenje od 38,13 %

- **prihodi od imovine (64) – 196.835,02 kn,**

Prihodi od imovine ostvareni su u iznosu od 55,65 % od planiranog.

Prihodi od financijske imovine (kamate na oročena sredstva i depozite po viđenju) ostvareni su u iznosu od 21,02 %, a prihodi od nefinancijske imovine ostvareni su u iznosu od 55,74 % u odnosu na planirano.

- **prihodi od administrativnih pristojbi i po posebnim propisima (65)** -
**696.682,51 kn,**

Prihodi od administrativnih pristojbi i po posebnim propisima ostvareni su u 55,64 % u odnosu na planirano.

* **Prihodi od kazni, upravnih mjera i ostali prihodi (68)** – **98.287 kn,**

Prihodi od kazni i ostali prihodi ostvareni su 47,48 % u odnosu na planirano.

**Ukupni prihodi poslovanja (6) iznose 7.281.840,42 kn .**

**2. RASHODI POSLOVANJA (3)**

U 2016. godini Općina Vidovec ostvarila je ukupne rashode poslovanja u iznosu od **6.023.120,15 kn**, što je 95,16 % od planiranog iznosa, odnosno 99,1 % u odnosu na 2015. godinu.

Rashodi se odnose na :

- **rashodi za zaposlene (31)– 1.380.117,39 kn,**

Rashodi za zaposlene ostvareni su u 99,49 % u odnosu na planirano.

- **materijalni rashodi (32)– 2.587.114,01 kn,**

Materijalni rashodi ostvareni su u 92,87 % iznosu u odnosu na plan.

 **- financijski rashodi (34) – 104.509,53 kn,**

Financijski rashodi ostvareni su u 100,49 % iznosu u odnosu na plan .

 **- subvencije (35) – 21.622,46 kn**,

što je ostvarenje u iznosu od 98,28 % u odnosu na plan.

 Subvencije se odnose na subvencije usjeva i nasada poljoprivrednicima.

 - **pomoći dane u inozemstvo i unutar općeg proračuna (36) – 47.580,33** **kn**, što je ostvarenje u iznosu od 95,64 % u odnosu na plan, a odnose se na tekuće pomoći Državnom proračunu- Porezna uprava- naplata 5% prihoda te prijenose proračunskom korisniku- Dječjem vrtiću Škrinjica za financiranje rashoda poslovanja.

 - **naknade građanima i kućanstvima na temelju osiguranja i druge naknade (37)
 – 962.149,24 kn,**

Naknade građanima i kućanstvima ostvarene su u 98,70 % iznosu u odnosu na plan.

- **ostali rashodi (38) – 920.027,19 kn,**

Ostali rashodi ostvareni su u 91,48 % iznosu u odnosu na plan.

Ostali rashodi odnose se na: Tekuće donacije u iznosu 914.027,19 kn ostvarene u 92,72 % iznosu u odnosu na plan te naknadu štete pravnim i fizičkim osobama u iznosu od 6.000,00 kn koja je ostvarena u 60,00 % iznosu, a odnosi se na sanaciju stradalih područja općine Vidovec uslijed elementarne nepogode poplave, a isplaćena je iz proračuna općine Vidovec.

**Ukupni rashodi poslovanja (3) iznose 6.023.120,15 kn**

**Razlika između prihoda (6) i rashoda (3) poslovanja rezultira Viškom prihoda poslovanja (6-3) u iznosu od 1.258.720,27 kn.**

**3. PRIHODI OD PRODAJE NEFINANCIJSKE IMOVINE (7)**

U 2016. godini ostvareni su prihodi od nefinancijske imovine u iznosu od **54.150,00** kuna, što je 42,76 % u odnosu na plan.

**4. RASHODI ZA NABAVU NEFINANCIJSKE IMOVINE (4)**

U 2016. godini Općina Vidovec ostvarila je rashode za nabavu nefinancijske imovine u iznosu od **1.294.319,87 kn** što je 89,07 % u odnosu na planirano.

Rashodi za nabavu nefinancijske imovine odnose se na :

* rashodi za nabavu ne proizvedene dugotrajne imovine (41) – 142.357,89 kn
* rashodi za nabavu proizvodne dugotrajne imovine (42) – 846.758,23 kn
* rashodi za dodatna ulaganja na nefinancijskoj imovini (45) – 305.203,75 kn.

**Razlika između prihoda (7) i rashoda (4) nefinancijske imovine rezultira manjkom prihoda od nefinancijske imovine (7-4) u iznosu od 1.240.169,87 kune .**

**Ukupni prihodi od poslovanja i od nefinancijske imovine (6+7) ostvareni su u iznosu od 7.335.990,42 kn, a ukupni rashodi poslovanja i od nefinancijske imovine (3+4) ostvareni su u iznosu od 7.317.440,02 kn, te rezultiraju ukupnim viškom prihoda od 18.550,40 kn.**

**5. PRIMICI OD FINANCIJSKE IMOVINE I ZADUŽIVANJA (8)**

U 2016. godini ostvareni su primici od financijske imovine i zaduživanja u iznosu od **142.357,89** kn što je 97,51 % u odnosu na planirano, a odnose se na kratkoročni kredit za kupnju zemljišta za parkiralište na groblju.

**6. IZDACI ZA FINANCIJSKU IMOVINU I OTPLATE ZAJMOVA (5)**

U 2016. godini Općina Vidovec ostvarila je izdatke za financijsku imovinu i otplatu zajmova u iznosu od **423.165,08** **kn** , što je u odnosu na plan 99,98 %, a odnose se na dugoročni kredit za izgradnju školsko sportske dvorane, kratkoročni kredit za financiranje nabave vozila Mazda BT-50 te kratkoročni kredit za kupnju zemljišta za parkiralište na groblju.

**Ukupni prihodi i primici (6+7+8) ostvareni su u iznosu od 7.478.348,31 kn, a ukupni rashodi i izdaci (3+4+5) ostvareni su u iznosu od 7.740.605,10 kn te rezultiraju manjkom prihoda i primitaka u iznosu od 262.256,79 kn, što sa manjkom prihoda i primitaka prenesenim iz prethodnih godina u iznosu od 2.042.103,04 kn čini manjak prihoda i primitaka za pokriće u slijedećem razdoblju u iznosu od 2.304.359,83 kn.**

 Općinski načelnik

 Bruno Hranić